Document ID: 31997D0365

Odločba Komisije
z dne 26. marca 1997
o sestavi začasnih seznamov obratov v tretjih državah, iz katerih države članice dovolijo uvoz proizvodov, pripravljenih iz mesa goveda, prašičev, kopitarjev ter ovac in koz
(Besedilo velja za EGP)
(97/365/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 95/408/ES z dne 22. junija 1995 o pogojih za sestavo začasnih seznamov obratov v tretjih državah, iz katerih se državam članicam, v vmesnem obdobju, dovoli uvoz nekaterih proizvodov živalskega izvora, ribiških proizvodov ali živih školjk [1], kakor je bila spremenjena z Odločbo 97/34/ES [2], in zlasti člena 2(1) Odločbe,
ker je bil z Odločbo Sveta 79/542/EGS [3], kakor je bila nazadnje spremenjena z Odločbo Komisije 97/160/ES [4], sestavljen seznam tretjih držav, iz katerih države članice dovolijo uvoz mesnih izdelkov;
ker so bile za mnoge države na navedenem seznamu zahteve glede zdravstvenega stanja živali in veterinarskega certificiranja določene z Odločbo Komisije 91/449/EGS [5], kakor je bila nazadnje spremenjena z Odločbo 96/92/ES [6];
ker je Komisija od nekaterih tretjih držav prejela sezname obratov z zagotovili, da ti obrati v celoti izpolnjujejo ustrezne zdravstvene zahteve Skupnosti in da če obrat ne bo izpolnjeval teh zahtev, bo njegova izvozna dejavnost v Evropsko skupnost ustavljena;
ker Komisija v vseh zadevnih tretjih državah ni mogla preveriti skladnosti njihovih obratov z zahtevami Skupnosti in veljavnosti zagotovil, ki so jih predložili pristojni organi;
ker je zato, da bi preprečili prekinitev trgovanja z mesnimi izdelki iz navedenih držav, tem državam treba odobriti dodatno obdobje, v katerem bodo države članice lahko nadaljevale z uvozom mesnih izdelkov iz obratov, ki so jih priznale; ker bo Komisija med tem dodatnim obdobjem zbrala zagotovila iz navedenih držav, potrebna za to, da jih uvrsti na seznam v skladu s postopkom iz Odločbe 95/408/ES;
ker po izteku tega obdobja tretjim državam, ki ne bodo poslale svojih seznamov obratov v skladu s predpisi Skupnosti, ne bo več dovoljeno izvažati mesnih izdelkov v Skupnost;
ker bodo države članice zato zadolžene, da se prepričajo, da obrati, iz katerih uvažajo mesne izdelke, izpolnjujejo zahteve za proizvodnjo in dajanje na trg, ki niso nič manj stroge od zahtev Skupnosti;
ker je zato za nekatere države možno sestaviti začasne sezname obratov, ki proizvajajo mesne izdelke;
ker so ukrepi iz te odločbe v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
1. Države članice dovolijo uvoz proizvodov, pripravljenih iz mesa govedi, prašičev, kopitarjev ter ovc in koz, iz obratov, naštetih v Prilogi k tej odločbi.
2. Do 31. julija 1997 države članice dovolijo uvoz proizvodov, pripravljenih iz mesa govedi, prašičev, kopitarjev ter ovc in koz, iz obratov v tretjih držav, ki niso naštete v Prilogi k tej odločbi.
3. Za uvoz mesnih izdelkov še naprej veljajo drugje sprejete veterinarske določbe Skupnosti.
Člen 2
Ta odločba se uporablja od 1. aprila 1997.
Člen 3
Ta odločba je naslovljena na države članice.
V Bruslju, 26. marca 1997

Labels: 3
17
5